b'\n_START_ARTICLE_\nMetodika konzerviranja restauriranja\n_START_PARAGRAPH_\nMetodika konzerviranja restauriranja slijed je sustavno osmi\xc5\xa1ljenih postupaka koji se koriste pri dono\xc5\xa1enju odluka u suvremenoj konzervaciji restauraciji. Danas se u svijetu naj\xc4\x8de\xc5\xa1\xc4\x87e koristi sustav koji je razvila ameri\xc4\x8dka konzervatorica restauratorica Barbara Appelbaum. Za razliku od ve\xc4\x87ine dosada\xc5\xa1njih pogleda na ovu problematiku, doti\xc4\x8dna je prva razradila jedinstven metodi\xc4\x8dki pristup konzervaciji kulturnih dobara, nezavisno o tehnici ili materijalu. Velika se pa\xc5\xbenja unutar spomenutog sustava posve\xc4\x87uje istinski interdisciplinarnom odnosno multidisciplinarnom pristupu dono\xc5\xa1enju odluka o konzerviranju restauriranju objekata kulturne ba\xc5\xa1tine._NEWLINE_Kao izdvojena disciplina metodika konzerviranja restauriranja se kod nas predaje samo na studiju konzervacije restauracije Sveu\xc4\x8dili\xc5\xa1ta u Dubrovniku.\n_START_SECTION_\nRekonstrukcija povijesti objekta\n_START_PARAGRAPH_\nU svrhu dono\xc5\xa1enja utemeljenih i kvalitetnih odluka o konzervatorsko restauratorskom zahvatu na objektu neophodno je ste\xc4\x87i \xc5\xa1to potpuniju sliku o povijesti objekta, u smislu odre\xc4\x91enja kako stvaraoca tako i vremena u kojem je djelo nastalo. Va\xc5\xbena je i sudbina djela u smislu funkcije koju je objekt imao, gdje je tijekom svoje povijesti bio smje\xc5\xa1ten te u kojim okoli\xc5\xa1nim uvjetima.\n_START_SECTION_\nOdre\xc4\x91ivanje najboljeg stanja objekta\n_START_PARAGRAPH_\nNajbolje stanje obavezno se odre\xc4\x91uje u suradnji s kustosom nadle\xc5\xbenim za objekt. U ovo odre\xc4\x91enje mogu zavisno o vrsti objekta biti uklju\xc4\x8deni i drugi stru\xc4\x8dnjaci. Kao najbolje stanje mo\xc5\xbee se smatrati stanje koje je kustos nadle\xc5\xbean za objekt odredio kao najpo\xc5\xbeeljnije. Ono ne predstavlja tek kustosovo ili konzervatorovo vi\xc4\x91enje kako bi predmet trebao izgledati nego je ono u principu jedno od aktualnih povijesnih stanja.\n_START_SECTION_\nOdluka o realnom cilju poduzetih postupaka\n_START_PARAGRAPH_\nRealni cilj zahvata mora biti vezan uz jedno od idealnih stanja objekta. Ova se odluka tako\xc4\x91er donosi u suradnji s kustosom odnosno vlasnikom objekta.\n_START_SECTION_\nOdabir postupaka i materijala koje \xc4\x87e se koristiti\n_START_PARAGRAPH_\nSvi postupci koji \xc4\x87e se koristiti moraju biti lako uklonjivi s predmeta te izvedeni materijalima koji spadaju u A-klasu po Felleru, zna\xc4\x8di materijali koji \xc4\x87e ostati stabilni barem 100 godina. No u odre\xc4\x91enim slu\xc4\x8dajevima mogu se koristiti i materijali B klase, odnosno materijali koji \xc4\x87e biti stabilni od 20 do 100 godina, dakako isklju\xc4\x8divo ako je uporaba istih zaista opravdana i neophodna.\n_START_SECTION_\nPriprema dokumentacije koja prethodi zahvatu\n_START_PARAGRAPH_\nOva dokumentacija uklju\xc4\x8duje kako ponudu za zahvat tako i svu istoj pripadaja\xc4\x87u dokumentaciju, zna\xc4\x8di fotodokumentaciju vezanu uz trenuta\xc4\x8dno stanje predmeta, te eventualno bilo fotografsko bilo crtano mapiranje o\xc5\xa1te\xc4\x87enja. Ovamo spadaju i procijene stanja predmeta te prijedlog zahvata koji \xc4\x87e se izvesti.\n_START_SECTION_\nIzvedba zahvata\n_START_PARAGRAPH_\nZahvat mora biti izveden u skladu s najvi\xc5\xa1im standardima struke.\n_START_SECTION_\nIzrada zavr\xc5\xa1ne dokumentacije\n_START_PARAGRAPH_\nZavr\xc5\xa1na dokumentacija mora u sebi imati navedene sve postupke i materijale koji su kori\xc5\xa1teni u izvedbi zahvata na objektu, te mora uklju\xc4\x8divati i preporuku za daljnje odr\xc5\xbeavanje objekta.'